KIRJALLINEN KYSYMYS E-0229/03

esittäjä(t): Raffaele Costa (PPE-DE) komissiolle

(3. helmikuuta 2003)

Aihe: Eurooppalaisten potilaiden vapaata liikkuvuutta koskeva komission aloite

Komissio esitti neuvoston (työllisyys, sosiaalipolitiikka, terveys ja kuluttaja-asiat) kokouksessa suullisen kertomuksen potilaiden vapaasta liikkuvuudesta jäsenvaltioiden välillä.

Onko mahdollista saada tämän alan organisatorisia järjestelyjä koskeva komission tutkimus? Aikooko komissio esittää tulevaisuudessa ehdotuksen potilaiden vapaata liikkuvuutta tukevan suunnitelman täytäntöönpanosta?

Onko tehty tutkimus potilaiden vapaan liikkuvuuden mahdollisista vaikutuksista jäsenvaltioiden julkiseen talouteen?

Aikooko komissio hyödyntää eräissä Euroopan kaupungeissa käyttöönotetusta Netlink-hankkeesta saatuja myönteisiä kokemuksia luodakseen terveydenhuollon sähköisen verkoston siten, että potilaiden yksityisyyttä kunnioitetaan täysin, vaikka unionin kaikkien kansalaisten potilastiedot ovat välittömästi saatavissa missä tahansa Euroopan unionin alueella sijaitsevassa sairaalassa?

David Byrnen komission puolesta antama vastaus

(26. helmikuuta 2003)

Komissio esitti 2. ja 3. joulukuuta 2002 pidetyssä työllisyyttä, sosiaalipolitiikkaa, terveyttä ja kuluttaja-asioita käsittelevässä neuvostossa alustavan selvityksen korkean tason mietintäprosessista, jossa käsitellään potilaiden liikkuvuutta ja johon osallistuu terveysministereitä ja keskeisiä sidosryhmiä. Tämän prosessin puheenjohtajina ovat terveys- ja kuluttaja-asioista vastaava komission jäsen sekä työllisyydestä ja sosiaaliasioista vastaava komission jäsen, ja siihen osallistuu tiiviisti myös sisämarkkinoista vastaava komission jäsen. Yksi tämän 3. helmikuuta 2002 käynnistetyn prosessin tavoitteista on löytää jäsenvaltioiden välisen yhteistyön kohteita arvoisan parlamentin jäsenen esittämillä aloilla.

Yhteisön kansanterveysalan toimintaohjelmasta tuetaan jonkin verran valmistelutyötä, joka liittyy muun muassa potilasvirtojen kartoittamiseen.

Komissio on samaan aikaan käynnistänyt jäsenvaltioiden kanssa kuulemismenettelyn saadakseen yleiskuvan siitä, miten jäsenvaltiot noudattavat Euroopan yhteisöjen tuomioistuimen tuomioita sellaisten sairauskulujen korvaamisesta, jotka ovat aiheutuneet muussa jäsenvaltiossa kuin siinä, jonka järjestelmään kyseinen henkilö kuuluu(1). Kuulemismenettelyn tulisi toimia perustana rakentavalle keskustelulle jäsenvaltioiden kanssa sen takaamiseksi, että tuomioita noudatetaan yhtenäisesti ja johdonmukaisesti.

Barcelonassa maaliskuussa 2002 pidetty Eurooppa-neuvosto teki päätöksen eurooppalaisen sairausvakuutuskortin luomisesta, minkä johdosta komissio antaa Brysselissä 20. maaliskuuta 2003 pidettävälle Eurooppa-neuvostolle tiedonannon eurooppalaisen sairausvakuutuskortin käyttöönotosta. Tässä tiedonannossa komissio ehdottaa aikataulua, jonka mukaan korvataan vaiheittain nykyiset paperilomakkeet, joita tarvitaan sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14 päivänä kesäkuuta 1971 annetun asetuksen (ETY) N:o 1408/71(2) mukaisen kansallisten sosiaaliturvajärjestelmien yhteensovittamisen puitteissa toisessa jäsenvaltiossa tapahtuvaa hoitoa varten. Aluksi eurooppalaisesta sairausvakuutuskortista näkyy selvästi tiedot, joita tarvitaan terveydenhoitoetuuksien myöntämiseen ja korvaamiseen, kun henkilö on saanut hoitoa muussa kuin siinä jäsenvaltiossa, jossa hänet on vakuutettu. Kolmannessa ja viimeisessä vaiheessa lomakkeet muunnetaan sähköiseen muotoon. Sen aikataulu riippuu muun muassa käynnissä olevien pilottihankkeiden kuten Netcards- ja Netlink-hankkeiden tuloksesta. Sevillassa kesäkuussa 2002 pidetyn Eurooppa-neuvoston hyväksymässä eEurope 2005 -toimintasuunnitelmassa ehdotetaan eurooppalaisen sairausvakuutuskortin hyödyntämistä edistettäessä potilaan tunnistamista koskevaa yhteistä lähestymistapaa ja kehitettäessä uusia käyttötapoja, kuten terveystietojen tallentamista onnettomuustilanteita varten.

(1) Kohll (C-158/96), Decker (C-120/95), Smits ja Peerbooms (C-157/99) sekä Vanbraeckel (C-368/98).

(2) EYVL L 149, 5.7.1971.